钦定古今图书集成/理学汇编/文学典/第180卷 > 《茅坤论文》 > 《三曰练格》
## 钦定古今图书集成/理学汇编/文学典/第180卷 > 《茅坤论文》 > 《三曰练格》

格者，犹言品局也。后世之论古文，首先秦西京者，以
其去古未远，神理浑雄也。薄晋宋以下者，以其行既
衰薄，而神理不振也。唐三百年，仅得韩昌黎、柳柳州
一二人。宋三百年，仅得欧、苏、曾、王三四人。何者？诸君
子能窥测理道，约六经之旨而成文，是以其格独高
耳。馀则否，即如举子业亦然。世之名家，往往能深于
《六经》，故其胸中所见既超卓，铿之为声响，布之为风
藻，与人敻别。不然终不免为卑品下局矣。